
De  i  Citationstegn  anførte  Vers  er 
af  Leonora  Christina  selv. 


r  spsci 


7  Blaataam  18.  Maj  1685. 

Personerne: 

Leonora   Christina 

Ole    Taarngemmer 

Jonatha 

Peder  Jensen  Tødsløf 

II 

Riddersalen  paa  Frederiksborg  Slot,  7.  Oktober  1656. 

Personerne: 

Leonora   Christina 

Korfits  Ulfeldt 

En   Dverg 

Riddere  med  deres  Hustruer  og  Jomfruer 

Musikanter 

III 

Værelse  i  Brugge  i  Korfits  Ulfeldts  og  Leonora 
Christinas  Bolig,  13.  Maj  1663. 

Personerne: 

Leonora   Christina 
Korfits  Ulfeldt 
Frants   Henriksen 
Et  Sendebud 


IV 

/  Blaataarn,  19.  Maj  1685. 

Personerne: 

Leonora   Christina 

Ole    Taarngemmer 

Jonatha 

Peder  Jensen  Tødsløf 

Frøken  Anna  Catharina  Lindenov 


I. 


LEONORA  CHRISTINAS  FÆNGSEL 
I  BLAATAARN. 

(Venstre    Mur    runder    i    en    Bue    op    mod    Baggrunden.      I    selve    Rundingen 
aaben  Dør,   gennem  hvilken   man   ser  ind  i   et  lille   Soveværelse.   Her  inde   ses 
Kvinden  Jonathas  Seng.     I   venstre  Mur,   nærmest  Prosceniet,  lige   hvor   Run- 
dingen begynder,  et  dybt  Indhug  i  Væggen  med  et  højtsiddende  Gittervindue. 
Her   ud   for   et   Bord   med   Tæppe   og   en   Lænestol.     Paa   Væggen   i   Vindues- 
nichen   hænger   et   Krucifiks.    I    Baggrundsvæggen    tilhøjre   for    Rundingen   Dør 
ud  til  det  ydre  Rum,   hvorfra  Udgang  til  selve  Taarntrappen.   I   højre  Hjørne 
Leonora   Christinas    Seng.   Mod   højre   Mur   en   Ovn   og    et   Træskab.    Ude   paa 
Gulvet   mod   højre   Bord   med   et   Par   Træstole   og    en    Skammel. 
Det   er  den   18.   Maj    1685   ved    Solnedgang 
Ved   Bordet  til   højre,   hvorpaa   brænder   to  Vokslys   i   Stager,   sidder   Leonora 
Christina  og  spiser.     Ole  Taarngemmer  og  Jonatha  sidder  lidt  for  sig  selv 
fra  Bordet.) 

LEONORA    CHRISTINA. 
I  spiser  intet,  Ole!   I  hænger  med  Ho'det! 
Har  Græmmelsen  givet  Forgift  Jer  i  Blodet? 

OLE   TAARNGEMMER. 
Hvi  skulde  jeg  græmmes,  min  gode  Herr  Frøken, 
Skulde  I  end  komme  ud! 

LEONORA    CHRISTINA. 
Dér  for  raader  Gud! 

JONATHA. 

Man  siger,  at  Kongen  skal  rejse  i  Morgen! 
Men  end  er  der  intet  Bud! 


LEONORA    CHRISTINA. 
Dér  for  raader  Gud! 

(Ole   Taarngemmer    og   Jonatha   tager   for    sig    af    Stegen.     Ole   glemmer    ikke 
sit  Krus,  men  skænker  flittigt   af   en   stor   Kande.) 

LEONORA    CHRISTINA. 
Tag  Skanken,  Ole!  I  elsker  Sul! 

JONATHA 
Jeg  tror,  at  Ole  er  sur  i  Maven! 
Han  har  Taarer  i  Skægget! 

OLE   TAARNGEMMER. 
Hold  du  din  Kæft!  Lad  mig  spise  i  Ro! 

LEONORA    CHRISTINA. 
Der  er  mere  end  nok  til  Jer  begge  to! 
Tag  Resterne  med  Jer,  baade  Kødet  og  Vinen! 
Jeg  skøtter  om  intet  mer! 

(Hun  rejser  sig  og  gaar  ned  over  Gulvet.) 

OLE   TAARNGEMMER 

(griber    Kanden.) 

Endnu  et  Krus? 

LEONORA    CHRISTINA. 
Drik  I  det  selv! 

(Gaar  over  mod  Vinduet  og  sætter  sig  i  Stolen.  Et  Øjeblik  ser  hun  fjernt 
bort  mod  Verden  der  ude  i  Solnedgangens  røde  Lys.  Saa  sætter  hun  sig 
hvilende  tilrette  med  Albuen  mod  Bordet  og  støtter  Panden  mod  sin  Haand. 
Ole  Taarngemmer  og  Jonatha  er  rykket  tættere  sammen.  De  snakker  mere 
dæmpet   nu,   de   er   overladt  til   sig   selv.) 

JONATHA 

(peger  paa  Stegen.) 

Giv  mig  et  Stykke! 

OLE   TAARNGEMMER 

(river  Fadet  til   sig.) 

Min  Kone  skal  ha'  det! 


JONATHA. 

Men  mæt  vil  jeg  være! 

OLE   TAARNGEMMER. 
Lad  mig  saa  skære! 

(Hugger    et    Stykke    ned   paa   hendes    Brik:) 

Dér!    (Skænker  i  Kruset.)    Og  drik  dig  saa  Bælgen  fuld! 
JONATHA. 

(bøjer  sig  tiskende  hen  mod  ham,  mens  hun  skotter  hen  mod  Leonora 
Christina.) 

Hold  Tand   for  Tunge!  Nu  hviler  hun  sig! 

OLE   TAARNGEMMER. 

(hemmelighedsfuldt.) 

Jeg  hørte  en  Snak  blandt  gemene  Folk, 
—  De  havde  trængt  sig  helt  op  ad  Broen  — 
At  Frøken  Leonora  i  Aften  skulde  ucl! 
De  troede,  hun  alt  var  gangen  af  Taarnet 
Og  var  nede  i  Byen! 

JONATHA. 
Ak,  Ole,  dér  ryger 
Min  aarlige  Løn  og  mit  faste  Ophold! 

OLE   TAARNGEMMER. 
Du  tænker  kun  paa  dig  selv!  Det  er  Kvindfolks  Skik! 
Men  maaske  jeg  ej  bliver  Taarngemmer  mere! 
Hvis  hun  kommer  ud,  bli'r  her  meget  magert. 
Da  bli'r  der  ej  Sul  mer  fra  Kongens  Køkken  — 
Kun  Øllebrødssuppe  til  de  skidne  Tyve 
Og  andre  Mordere,  som  fylder  Taarnet! 

LEONORA    CHRISTINA. 

(løfter   Hovedet.) 

Tal  sagte,  Folk,  naar  I  lyster 
At  sladre  bag  min  Ryg!  — 

(Ole  og  Jonatha  farer  sammen.) 

Men  giv  Jer  kun  tilfreds,  I  to! 

I,  Ole,  bli'r  Taarngemmer,  som  nu  I  er, 

Og  Jonatha 

JONATHA. 

(rejser  sig  ilfærdigt.) 

Ak,  Frøken  Leonora,  døm  mig  ej  saa! 
Vel  sandt,  at  Ole  er  svært  bedrøvet, 
Men  det  er  ikke  jeg!   Jeg  under  af  Hjertet 
Jer  Frihed  af  Fængsel!  —  Det  siges  for  vist, 
At  Kongen  rejser  til  Kolding  i  Morgen. 
Men  skriver  han  ikke  under, 
Da  kommer  I  ikke  ud! 
Dog  Gud  unde  Jer  Haab! 

LEONORA    CHRISTINA, 
Jeg  Haabet  haver  haft 
Fra  Fængsels  første  Dag. 
I  Tro  til  Gud  jeg  vented 
Hans  Dom  i  denne  Sag! 

»Fra  Himlen  er  mit  Kors,  Gud  tungest  Ende  bærer, 
Min  Engel  leder  mig,  den  rette  Vej  mig  lærer 
Til  Ære-Kronens  Sted,  til  det  forjætte  Land,       a 
Hvor  Sorrig  slettes  ud  af  Livets  Kildevand!«  fc**^ 

(Ole  og  Jonatha  har  ærbødigt  hørt  efter.   Nu   giver  Ole  Tegn  til  Jonatha,   at 
de  skal   lade   Leonora   Christina  i   Fred   og   tage   ud    af  Bordet.) 

OLE   TAARNGEMMER. 
Nu  tager  vi  ud! 

JONATHA. 

Og  gør  i  Stand  til  Natten! 

(Ole  aabner  Døren  til  det  ydre  Rum.      Han   og  Jonatha   bærer   Sagerne   fra 
Bordet  her  ud.  Derpaa  aabner  Ole  den  yderste  Dør  til  Taarntrappen,  hvorefter 

han   og   Jonatha  gaar  bort  med   Tingene. 

Medens   Ole  og   Jonatha   er   optaget  af   deres,   kommer   Peder  Jensen   Tødsløf 

ind  til  Leonora  Christina  i  det  indre  Fængsel.) 


/A/ts^  . 


il 


LEONORA    CHRISTINA 

(højligt  forbavset.) 

Saa  silde,  Tødsløf! 

TØDSLØF 

(er  stærkt  grebet,  men  tvinger  sig  til  at  synes  rolig.) 

Jeg  vilde  sige  Eder  Godnat! 

LEONORA    CHRISTINA 

(har   rejst   sig   og   ser   opmærksomt  paa   ham.) 

I  sytten  Aar  har  I  tjent  her  i  Taarnet, 

Men  aldrig  før  i  Aften  I  kom  paa  denne  Tid! 

TØDSLØF. 
I  to  og  tyve  Aar  har  som  Fange  i  Taarnet 
I  ventet  i  Taalmod  paa  denne  Aften! 

LEONORA    CHRISTINA 
(griber  ham   i   Armen.) 

Tødsløf  —  hvad  er  det  for  Tiding,  I  bringer? 
TØDSLØF 

(bøjer   sig   for  hende.) 

Min  Mund  er  tavs! 

LEONORA    CHRISTINA. 

Men    Jere    Øjne   taler! 
I  var  min  Trøst  i  mit  Fængsel, 
Mit  Hjerte  siger  Jer  Tak! 
Ensom  Fange  sad  jeg, 
Mit   Navn   med   Skændsel   slagen, 
Lukket  var  mig  Livets  Dør, 
Mørknet  var  mig  Dagen! 
Men  da  kom  I!    I  blev  min  Ven, 
I  bragte  Brev  og  Bud  igen 
Fra  Børn  og  fjerne  Venner! 
Jeg  fattig  er  —  men  beder  Gud, 
Han  Lønnen  Eder  sender! 

TØDSLØF 

(griber  hendes  Kjole  og  kysser  den.) 

LEONORA    CHRISTINA 

(vender  sig  roligt  og  lægger  sin  Haand  paa  hans  Skulder.) 

I  skal  ikke  kysse  min  Kjoles  Søm! 

De  kongelige  Dage 

Vender  aldrig  tilbage! 

Al  Højhed  bortsvandt  som  en  Drøm! 

Et  Menneske  er  jeg,  i  Sorrig  opfødt! 

Min  Mand  har  de  slaget, 

Mine  Børn  har  de  jaget! 

Nær  Hælvten  af  Livet  i  Trængsel  forødt! 

Og  dog  jeg  lever  —  ak,  Gud,  som  du  vil! 

Jeg  tømmer  den  Kalk,  som  du  maaler  til! 

TØDSLØF. 
I  Livets  bedske  Kalk 
Han  blander  Naadens  Vin! 

LEONORA    CHRISTIN4. 

Tødsløf  —  svar  mig 

TØDSLØF. 
Jeg  tør  ikke  tale  —  kun  række  Jer  min  Haand 
Og  sige  Jer  god  rolig  Nat! 

LEONORA    CHRISTINA 

(trykker  bevæget  hans  Haand.) 

Aldrig  gav  en  Haand  en  ædlere  Gave! 

(Dybt   grebet   ved   den   Vished    om   Frigivelse,    som    Tødsløfs    Besøg    har    givet 
hende,   sætter  hun   sig   igen   i   sin  Stol   og   folder   sine  Hænder) : 

»Min    Tunge   skal   med    Stemme 

Forkynde  Sjælens  Agt, 

Som  ej  i  Dag  vil  glemme 

At  prise  Guds  Almagt 

Og  takke  Skab'ren  blid, 

Som  sine  Vogtre  sendte, 

Mit  Leje  de  omspændte, 

Mig  vogtede  med  Flid! 

Med  Sorrig  jeg  mig  lagde, 
Af  Graad  var  salt  min  Mund, 
Jeg  til  mig  selver  sagde: 
Du  ser  ej  Morgenstund! 
Men  Herrens  Godheds  Kraft 
Befalte  Søvnen  søde 
Min  tørre  Hjerne  bløde 
Og  kvæge  med  sin  Saft! 

Jeg  arme  Støv  og  Aske 

Endnu  et  beder   dig: 

Mig  ikke  at  forraske, 

Henrykke  pludselig, 

Men  lade  mig  min  Aand 

Med  fuld  Fornuft  og  stille, 

Med  godt  Taal  og  god  Ville  ^ 

Befale  i  din  Haand!«   Xt^^r^e-   føfct^^dZt*^ 

(Tødsløf   har   staaet  med  bøjet  Hoved.    Efter   en  Stund   vender  han   sig   mod 

hende.) 

TØDSLØF. 
Skulde  jeg  end  aldrig  se  Jer  mere, 
Da  takker  jeg  Eder,  Frøken  Leonora, 
For  alt,  hvad  I  mig  gav! 

LEONORA    CHRISTINA. 
I  har  intet  at  takke  mig  for,  Tødsløf! 

TØDSLØF. 
Jo  meget!    Thi  den  Styrke  og  det  Mod, 
Der  lod  Jer  en  saadan  Skæbne  bære, 
Gav  mig  en  Lære,  som  jeg  aldrig  før  kunde  tro: 
At  i  et  skrøbeligt  Menneskekar 
Kan  selve  Guds  Almagt  bo! 

LEONORA    CHRISTINA. 
Tvivlet  har  jeg  og  haft  onde  Stunder! 
Dog  fuldbyrdede  Gud  i  mig 
Sin  Krafts  og  sin  Frelses  Under! 

Der  er  tre  Hjørnestene 

At  bygge  paa 

Om  Hus  skal  staa, 

Vil  Trængsler  sig  forene 

Og  styrte  alt  i  Gruset  ned: 

Troen  og  Haabet  og  Kærlighed! 

Der  er  tre  Støttepiller 

Som  Gud  os  gav, 

Naar  Jordens  Grav 

Vor  Sjæl  fra  Verden  skiller, 

Og  frelser  os,  hvad  end  vi  led: 

Troen  og  Haabet  og  Kærlighed! 

Saa  Tak  da  Gud  for  Gaven! 

Er  Troens  Magt 

Til  Haabet  lagt, 

Da  aabner  sig  Paradishaven, 

Hvor  Herren  skænker  os  evig  Fred, 

Naar  Hjertet  er  lutret  i  Kærlighed! 

(Tødsløf    har    ved    sin    Indtræden    lukket    Døren    til    det    ydre    Rum.        Nu 

høres  Jonatha  komme  ind  gennem  den  yderste  Dør.     Straks  efter  kommer  hun 

ind   i   det   indre  Fængsel.) 

TØDSLØF 

(bukker  for  Leonora   Christina.) 

I  ser  mig  i  Morgen! 

(Han  gaar  hurtigt  ud.) 

JONATHA 

(gnavent.) 

Han  skal  altid  gaa  og  snuse! 

LEONORA    CHRISTINA. 
Det  kommer  Jer  intet  ved! 

(Man  hører  ude  fra   Ole  Taarngemmer  laase  begge  Laasene   i  Døren  og   der- 
efter laase  de  to  Laase  i  den  yderste  Dør.) 

JONATHA 

(har  ladet   sig  falde  ned   paa   sin   Seng.) 

Det  var  den  Dag!    Og  nu  er  det  Nat! 

LEONORA    CHRISTINA. 
Ja  —  gaa  I  kun  til  Ro!  —  Godnat! 

(Jonatha  affører  sig   sin  Kjole  og   humper  op   i   Sengen.   Efter   at   have   rum 
steret   lidt,   falder   hun   i    Søvn.) 

(Nu  er  Solen  omtrent  gaaet  ned.  Rummet  oplyses  kun  af  de  to  Vokslys  paa 

Midterbordet.  Leonora  Christina  rejser  sig,  tager  Lysene  fra  Bordet  og  sætter 

dem  paa  det  lille  Bord  under   Vinduet.   Derpaa  fremtager  hun   fra  en  Skuffe 

nogle    store   haandskrevne   Pergamentsark   og    sætter   sig    i    Stolen.) 

LEONORA    CHRISTINA 

(blader  i   Pergamentsarkene,   men   lader   dem   saa   hvile   i  sit   Skød,  mens   hun 
sagte   nynner  frem   for  sig:) 

Saa  Tak  da  Gud  for  Gaven! 

Er  Troens  Magt 

Til  Haabet  lagt, 

Da  aabner  sig  Paradishaven, 

Hvor  Herren  skænker  os  evig  Fred, 

Naar  Hjertet  er  lutret  i  Kærlighed! 

(Hun  bøjer  Hovedet  —  idet  hun  stille  falder  i  Søvn.) 
(Tæppe.) 


II. 

RIDDERSALEN  PAA  FREDERIKSBORG  SLOT. 

Man  ser  paa  skraa  ind  i   Salen  saaledes,   at  man   ser  den  ene  Sides   Vinduer 
og   gennem   disse  Udsigten   over  Landskabet.      Venstre   Hjørne   nede   ved   Pro- 
sceniet dannes  af  Salens  første  Vinduesniche. 
Det    er    den    7.    Oktober    1636. 
Den  første  Sne  dækker  Marker  og  Træer. 
I    Salen    er    samlet    den    danske    Adel,    Riddere    med    Hustruer    og    Jomfruer, 
som    af   Kong    Christian    IV    er    indbudt    til    et    Møde   paa    Frederiksborg    for 
Dagen  efter,  den  8.,  at  ledsage  Leonora  Christina  til  København,  hvor  hendes 
og  Korfits  Ulfeldts  Bryllup  skal   staa,   Gæsterne  er  ankommet   om   Morgenen, 
men  nu   hen   paa   Eftermiddagen   fordriver   de   høje   Herskaber   Tiden    med    en 
Dans    i    Riddersalen.    Enkelte    staar    i    Smaagrupper    og    samtaler.    En    Dverg 
kommer  løbende  ind  fra  højre.) 

DVERGEN. 
Ej,  ej  —  Pauker  og  Giger  allerede  mens  Sol  er  oppe! 
Det  er  kun  Begyndelsen  —  alt  sammen  kun  Begyndel 
sen!  Vi  ender  med  alle  at  staa  paa  Hovedet  eller  at 
tabe  Hovedet  —  alt  sammen  til  Ære  for  Frøken  Leonora 
Christina  og  Hr.  Korfits,  som  i  Morgen  skal  i  Brude- 
seng!   Ha,  ha!   Kom  saa,  I  smaa  Spillemænd! 

(Nogle  Musikanter  med  Horn  og  Fløjter  kommer  ind  fra  højre.  De  marcherer 

op    gennem    Salen.    Ridderne   med   deres    Damer   slutter  sig    til    dem,    og    der 

danses  en  Menuet. 

Naar  Dansen  er  forbi,  gaar  Musikken  ud  af  Salen,  fulgt  af  Gæsterne. 

Mens   Herskaberne  forlader  Salen,   kommer   Leonora   Christina  og   Korfits   Ul- 

feldt  ned  mod  Forgrunden  hen  mod  Vinduesnichen.  Den  purunge  Leonora 
Christina  hærer  en  tung  og  kostbar  Dragt,  rigt  besat  med  Juveler.  Korfits 
Ulfeldt  er  straalende  klædt.  Sin  smukke  og  mandige  Skikkelse  fører  han 
med  en  Selvsikkerhed  og  Elegance,  der  harmonerer  godt  med  det  fornemme 
Ansigts    lidt    kølige,    halvt    nedladende    Smil.) 

KORFITS    ULFELDT. 
Nu  lades  vi  et  Øjeblik  i  Ro! 

LEONORA    CHRISTINA 
(hen  mod  Vinduet.) 

Her  føles  saa  varmt! 

KORFTTS    ULFELDT. 

Solen  sender  os  gyldne  Ønsker! 

LEONORA    CHRISTINA 

(ser   smilende  paa  ham.    Vender   sig   og   aabner   Vinduet.) 

Ret  snart  maa  min  høje  Fader  komme! 

KORFTTS    ULFELDT 

(bøjer  sig  hen  mod  hende  og  hvisker  inderligt: 

Leonora  Christina! 

LEONORA    CHRISTINA 

(uden  at  se  paa  ham  —  mans  Blodet  farver  hendes  Kinder.) 

I  Morgen  er  I  min  Herre  for  Gud  og  Mennesker  — 
Hvad  I  altid  var  i  mit  Hjerte! 

KORFITS    ULFELDT. 
Ja  —  i  Morgen  er  I  Fru  Korfits  Ulfeldt! 

LEONORA    CHRISTINA 

(mellem   smilende  Undseelse   og   vaagen   Selvfølelse.) 

Ej  andet  —  ej  mere? 

KORFITS    ULFELDT. 
Ej  mere!    Vel  sandt,  I  er  en  Konges  Datter, 
Og  jeg  kun  Adelsmand!    Men  for  min  Skyld 
I  afslog  en  Hertugs  Haancl! 

Leonora  Christina.  2 

LEONORA    CHRISTINA. 
I  taler  om  verdslige  Ting,  min  Korfits! 
Gav  Morgen  Dag  mig  andet  ej 
End  Eders  Navn  og  Titel  —  da 

KORFITS    ULFELDT 

(i    tilbagetrængt    Lidenskab.) 

Leonora  Christina! 

LEONORA    CHRISTINA. 
Ja,  tal  kun!  Jeg  hører  saa  gerne  Jer  Stemme! 

KORFITS    ULFELDT. 
Over  dansken  Skov  flyver  Ørnen  graa, 
Krummer  sin  Klo  efter  Bytte! 
Kender  ej  Bjerge,  som  løfter, 
Ej  bundløse  Kløfter, 
Ej  farlig  Flugt 
Over  snefyldt  Slugt  — 

—  Dog  grænseløst  er  dens  Riger! 
Den  kender  en  Himmel,  som  blaaner, 
En  Vind,  der  laaner 

Fra  Havets  Bryst 
Sin  vilde  Lyst  — 

—  Og  mod  Himlens  Stjerner  den  stiger! 

LEONORA    CHRISTINA. 
Over   dansken   Mark   flyver  Lærken   graa, 
Synger  om  Kærligheds  Lykke! 
Saa  lavt  den  bygger  sin  Rede 
For  Magen  der  nede, 
For  Ungerne  smaa 
Mellem  svajende  Straa  — 

—  Dog  grænseløst  er  dens  Riger! 
Den  kender  en  Himmel,  som  blaaner, 
En  Vind,  der  laaner 

Fra  Jordens  Bryst, 

En  Blomsterhøst  — 

—  Og  mod  Himlens  Stjerner  den  stiger! 

KORFITS    ULFELDT. 
Paa  Ørne  vis  vil  jeg  Vingerne  sprede, 
Paa  Ørnevis  vil  jeg  bygge  min  Rede 
Højt  over  Smaafugles  Kor! 

LEONORA    CHRISTINA. 
Paa  Lærkevis  vil  jeg  Vingerne  sprede, 
Paa  Lærkevis  vil  jeg  bygge  min  Rede, 
Hvor  trofast  Kærlighed  bor! 

KORFITS    ULFELDT. 
I  rører  mit  Hjerte  —  I   mildner  mit   Sind! 
I  lukker  mig  ind, 

Hvor  Uvejrs  nagende  Storme  stilner, 
Og  Freden  mildner 
De  jagende  Tanker! 

Leonora    Christina!   Jeg   bygger   min   Rede, 
Som  I  vil!  Og  til  min  sidste  Stund 
Jeg  værner  trofast  alt,  hvad  I  mig  gav! 

LEONORA    CHRISTINA. 
Hvad  er  vel  Kvindetanker 
Imod  Jer  store  Kløgt! 
Hvad  er  vel  stille  Elv 
Mod  Stormflods  stærke  Strømme! 
Men  hvad  jeg  er,  og  hvad  jeg  bliver, 
Hvad  Gud  mig  gav  af  Svaghed  og  af  Kraft, 
Alt  lægger  jeg  i  Eders  Haand 
Og  gemmer  intet  for  mig  selv. 
Som  Floden  evigt  strømmer 
Mod  Havets  store  Favn. 
Saa  giver  jeg  mig  selv  til  Eder 
I  Kærligheds  og  Troskabs  Navn!  2* 

(Leonora   Christina   tager   et   lille   Guldkors   frem,    som   hun   bærer   i    en   Snor 

om   sin   Hals.  Hun   ser  paa  det  og  vejer  det  i  sin  Haand.   Korfits  Ulfeldt  op 

dager   det   og   bøjer   sig   hen   mod   hende.) 

KORFITS    ULFELDT. 
Hvad  holder  I  dér? 

LEONORA    CHRISTINA. 
Det  lille  Guldkors,  I  mig  skænked, 
Den  Gang  Fru  Karen  Sehested  mig  straffed 
Med  tvende  Ris  —  hun  brugte  Skaftet  med, 
Saa  ej  jeg  kunde  gaa  i  fire  Uger! 

KORFITS    ULFELDT 

(ler  hjerteligt.) 

Paa  Skanderborg  for  to  Aar  siden! 

LEONORA    CHRISTINA. 
I  ler  deraf! 

KORFITS    ULFELDT. 

Nej,  nej,  min  Leonora!  Kun  glædes  jeg  ved  Tanken. 
At  syndig  Gerning  bærer  Straffen  i  sig  selv! 
Sidst  ved  Jer  Broders  kongelige  Bryllup 
Jeg  udvirket  fik  Fru  Sehesteds  Afsked! 

LEONORA    CHRISTINA 

(løfter   Korset  i   sin   hule   Haand.) 

I  gav  mig  dette  til  Trøst! 

KORFITS    ULFELDT 
Vej  det  ej  saa!   Jeg  vil  ej  se  det! 

LEONORA    CHRISTINA. 
Hvad  mener  I,  min  Korfits? 

KORFITS    ULFELDT 

(river   Korset  ud   af  hendes  Haand.) 

Det  er  onde  Varsler!  —  Et  oprejst  Kors 

Er  Troens  hellige  Tegn, 

Men  at  veje  et  liggende  Kors  er  at  veje 

Korsets  Byrder  —  de  kommende  Trængsler, 
Som  Skæbnen  bag  Forhænget  gemmer!  — 

(Kaster    Korset    ud    ad    Vinduet.) 

Bort  med  slige  Varsler  og  Tegn! 

LEONORA    CHRISTINA. 
I  har  mig  bedrøvet! 

KORFITS    ULFELDT. 
Det  var  kun  liden  Gave! 
Se  her  —  tag  Haanden,  som  den  gav, 
Her  banker  Hjerteblodet! 

LEONORA    CHRISTINA. 
I  taler  sandt! 
Hvad  er  vel  ydre  Tegn! 
Kun  Hjertets  Tro  kan  til  Frelse  være! 
Kun  Sjælens  Kraft  kan  alle  Byrder  bære! 

KORFITS    ULFELDT. 
Min  Brud!    Min  ophøjede  Gemalinde! 
Os  Lykken  tilsmiler!    Os  Glæden  fylder! 

(Lægger  Armen  om  hendes  Skulder  og  viser  ud  over  Landskabet.) 

Nu  glimter  med  Bimkrystaller 
Naturens  Brudeslør! 
Sneen  sin  Bryllupskaabe 
Breder  for  Kirkedør! 

Og  I  er  den,  som  skal  fæste 
Demanterne  i  Haar, 
I  Bryllupskaaben  skal  bære, 
Naar  I  for  Alteret  staar! 

Lad  end  alle  Roser  blegne, 
Demanter  vorde  Støv, 
Jert  Navn,  af  Kærlighed  baaret, 
Skal  straale  med  Evighedsløv! 

(Nede    fra    Slotsgaarden    høres    Hornsignaler.    Udenfor    Riddersalen    høres    en 
Stemme   raabe:) 

Kongen  kommer! 

(Flere  Stemmer  blander  sig  ind  med  i  Raabet:   Kongen  kommer!  —  og  sam- 
tidigt   begynder    de    kongelige    Gæster    at    komme    ind    i    Riddersalen.) 

KORFITS    ULFELDT 

(byder  Leonora  Christina   sin  Arm.) 

Min  Leonora  Christina! 

(De  gaar  bort  gennem   Riddersalen.) 
(Tæppe.) 


III. 

VÆRELSE   I   KORFITS    ULFELDTS    OG   LEONORA 

CHRISTINAS   BOLIG   PAA   MEULENMEERSCH 

I  BRUGGE. 

Værelset  er  stort  og  rummeligt  og  vel  udstyret.  I  begge  Ydermure 
til    højre   og   venstre   Vinduer.    I   Baggrundsvæggen   stor,    aaben    Kamin.    Paa 
begge  Sider   af   Kaminen,   helt   henne  mod   Siderne,   Døre.   Den   til  venstre  til 
en    Korridor,   den   til    højre,    til    Leonora    Christinas    Soveværelse.    Denne    Dør 

staar    aaben. 

Til  venstre  en   Kanapé.  Paa  Gulvet  et   stort  Bord.  I   Kaminen  brænder  store 

Vedstykker. 

Det  er  den  13.  Maj  1663. 

Rorfits  Ulfeldt,   der  gaar  ved   Stok,   er  stærkt  svækket   af   legemlig   Sygdom. 

Han    staar   ved    Kaminen    og   varmer   sine    Hænder. 

Leonora   Christina   sidder  ved  Bordet  og   skriver   Adressen   paa   et   Brev.    Paa 

Bordet  ligger  flere  Dokumenter.   Lys  er  tændt   i   Stager  paa  Kaminhylden   og 

paa   Bordet.) 

LEONORA    CHRISTINA. 
Her  er  Brevet  til  vor  Søn! 

KORFITS    ULFELDT. 
Med  Tak  for  blodig  Hævn! 

LEONORA    CHRISTINA. 
Det  er  ej  nødvendigt  at  sige  det  i  Ord! 
Vor  Christian  ved,  at  dobbelt  højt 
Vi  elsker  ham,  fordi  han  dræbte 
Vor  Bøddel  fra  Hammershus! 

KORFITS    ULFELDT 

(i  et  eksalteret  Udbrud. 

General  Fuchs  er  død! 

Vor  Christian  stak  ham  ned 

Paa  Torvet  her  i  Briigge! 

LEONORA    CHRISTINA 

(hendes  Ansigt  faar  et  haardt  Udtryk.    Giver  sig  roligt  til  at  forsegle  Brevet.) 

KORFITS    ULFELDT 

(giver  fuldstændigt  efter  for   sin  øjeblikkelige  Stemning.) 

Den  Djævel  kom  en  Dag 

Ind  i  mit  mørke  Fængsel, 

—  Husker  du,  han  gik, 

som  om  han  sparkede  med  hvert  et  Skridt  — 

Saa  stod  han  ved  mit  Bord. 

Jeg  løfted  mine  Hænder  op  og  raabte: 

General  Fuchs!    Vogt  Jer  for  mine  Børn! 

Gennem  dem  vil  Hævnen  Jer  ramme! 

LEONORA    CHRISTINA 

(som   Den,  der  med   tydelig   Klarhed    ser   et   Billede   for   sit   indre   Blik.    Med 

rolige  og  store  Bevægelser  illustrerer  hun  sine  egne  Ord  ved  at  tage  en  Naal 

ud  af  sit  Haar  og  holde  den  frem  for  sig.) 

Den  Dag,  han  skilte  os  i  tvende  Rum, 

Han  stod  i  Døren  og  grinte  ondt 

Ad  min  ensomme  Jammer. 

Da  rev  jeg  en  Naal  af  mit  Haar 

Og  satte  den  for  hans  Bryst: 

Hr.  Fuchs!   Jeg  har  ej  Vaaben  nødig! 

Jeg  kunde  kvæle  Jer  med  mine  bare  Hænder! 

KORFITS    ULFELDT 

(forgiftet   af   sit   eget  Had.) 

Aa,  havde  jeg  Sønner  som  en  hel  Armée, 
Jeg  skulde  dem  kaste  over  Danmarks  Grænser, 
At  myrde  og  nedslaa 

LEONORA    CHRISTINA. 

(standser   ham   brat   med   en   Haandbevægelse.) 

Nej,  nej,  min  Korflts  —  I  er  for  ofte  ubesindig! 
Gud  skænke  Hævn  over  alle  vore  Fjender! 
Gud  give  Taalmod,  saa  Venner  vi  finder! 

Fædrenejord! 

Med  Roser  du  signed 
Mig  Barndoms  Aar! 
Med  Tidsel  og  Torn 
Du  stinged  mig  Saar! 
Fædrenejord! 

Fædreneland! 

Med  fyrstelig  Krone 
Du  pryded  min  Pande! 
Med  Fjender  om  Hus 
Du  jog  mig  af  Lande! 
Fædreneland! 

Danmark,  mit  Land! 

Du,  som  mig  sænked 
I  Hadets  Nat! 
Du,  som  mig  skænked 
Kærligheds  Skat! 
Danmark,  mit  Land! 

(Korfits   Ulfeldt   har   sat   sig   paa   Kanapéen,   halvt   liggende,    hans   Udtryk   er 
trættet  og  halvt  fra  vær  ende.) 

KORFITS    ULFELDT. 
Hvilke  mærkelige  Tanker,  Leonora  Christina! 

(Leonora    Christina    ser    opmærksomt    paa    ham.    Griber    en    lille    Klokke    fra 

Bordet,  gaar  hen  til  den  venstre  Dør  og  ringer  ud  i  Korridoren.   Straks  efter 

kommer   Tjeneren   Frants   Henriksen   ind.) 

LEONORA    CHRISTINA. 
Bring  min  Herre  et  Tæppe! 
Og  læg  Brænde  paa  Ilden! 

(Frants  Henriksen   kommer  ind  med  et  Tæppe,   som   han   breder   over   Ulfeldt. 
Derpaa    hen   til    Kaminen.) 

LEONORA    CHRISTINA 

(har   taget   Brevet   fra    Bordet.) 

Afsend  dette  Brev  endnu  i  Dag! 

(Læser   over   paa   Udskriften.) 

Greve  Christian  Ulfeldt  —  hos  Kardinal 
Francesco  Barberini  i  Rom!  — 
Ad  den  Vej  vil  Brevet  ham  naa! 

(Frants  Henriksen  tager   Brevet   og   gaar   ud.) 

LEONORA    CHRISTINA 

(gaar  hen  til  Kanapéen,  bøjer  sig  over  Ulfeldt  og  pusler  ved  Tæppet.) 

I  fryser,  min  Korfits  —  og  dog  er  det  Foraar! 
Og  varmt  her  er  herinde!  —  Hvil  Jer! 

KORFITS    ULFELDT 

(irritabelt.) 

Hvad  Hvile  er  her  at  tænke  paa! 
Nej,   Handling,  Leonora,   Handling! 
Eller  er  jeg  da  afmægtig! 
Et  udskudt  Spillekort  — 
Kasseret  Skuespiller 
I  Livets  Gøglerfarce? 

LEONORA    CHRISTINA. 
Min  Herre  og  Ven!    I  taaler  ej 
Med  slige  Tanker  at  hidse  Jert  Sind! 

KORFITS    ULFELDT 
Det  er  de  andre  jo, 
Som  ej  la'r  mig  i  Fred! 
Her  sidder  jeg  med  store  Tanker, 
Ja,  store  Tanker  fødes  i  min  Hjerne  — 
Ja,  fødes  for  at  dø! 
Thi  alting  dør  for  mig  —  endog  min  Tanke! 

(I  en  uventet  lystig  Tone,   som   om  han  fortalte  en   Vittighed:) 

Ved  I,  Leonora,  at  ofte  det  er, 

Som  skød  et  Bræt  sig  ind 

imellem  mine  Tanker  og  mig  selv, 

Og  saa  husker  jeg  ej  mer,  hvad  jeg  vil  sige! 


27 
LEONORA    CHRISTINA 

(ser  med  et  bedrøvet  Blik  paa  ham  og  sukker.) 

KORFITS    ULFELDT. 

(i  et  pludseligt  Udbrud.) 

Leonora  Christina  —  skaf  Penge! 

LEONORA    CHRISTINA. 
Hvad  vil  I,  jeg  skal  gøre? 

KORFITS    ULFELDT. 
Rejs  til  Kongen  af  England! 
Den  Slyngel  skylder  mig  tretten  Tusind  — 
Og  fem  Tusind  selv  I  ham  gav 
I  Demanter,  som  I  strøg  af  Jeres  Fingre! 
I  sidste  halve  Aar  har  jeg  bedet  Jer  derom! 

LEONORA    CHRISTINA. 
Var  nogen  Tid  jeg  Jer  imod, 
Naar  Lejligheden  gav  mig  Jer  at  tjene? 

KORFITS    ULFELDT. 
Ak,  min  Leonora! 

LEONORA    CHRISTINA. 
Men  her  jeg  raader  fra! 
Kong  Karl  har  ej  den  Vane 
At  huske  gamle  Venner! 
Saa  ussel  og  pjaltet  han  var  som  Prins, 
Saa  ussel  og  pjaltet  er  Manden  nu, 
Som  bærer  Englands  Krone! 
Min  Korfits  —  den  Rejseplan  huer  mig  ikke! 

KORFITS    ULFELDT. 
Ak  ja  —  og  selv  er  jeg  for  svag! 

(Rejser  sig  med  et  Sæt:) 

Men  Aanden  kunde  vel 
De  syge  Lemmer  mestre! 

(Leonora  Christina  gaar  roligt  hen  imod  ham  —  øjensynligt  for  at  tale  med 
ham  —  da  der  i  det  samme  høres  heftige  Stemmer  ude  i  Korridoren  til  venstre. 

Det  synes,   som   om   nogen  vil  tiltvinge  sig   Adgang   til   Værelset,   men   hindres 

deri   med   Magt   af   Ulfeldts   Tjenere. 
Leonora   Christina    og   Ulfeldt    ser   tavse   paa    hinanden   —   beherskede    af    den 

Angst,    der   fylder    deres    Tilværelse. 

Døren  bliver  revet  op,  og  Frants  Henriksen  tumler  ind  tilligemed  en  fremmed 

Mand,  et  Sendebud.) 

FRANTS  HENRIKSEN 

(vil   begynde   at   forklare.) 

Naadige  Herskab  —  dette  Sendebud  —  — 

(Leonora   Christina   og   Ulfeldt  har   vekslet   hastige   Blikke.) 

LEONORA    CHRISTINA 
(myndigt.) 

Lad  ham  tale,  Frants  —  og  gaa  I  kun! 

(Frants   Henriksen   gaar   ud   og   lukker   Døren   efter   sig.) 

SENDEBUDET. 
Hr.  Greve  —  Madame! 

KORFITS    ULFELDT. 
Hvem  er  I? 

SENDEBUDET. 
En  ukendt  Mand  — 
Men  sendt  af  En,  som  Eder  kender! 

KORFITS    ULFELDT. 
Hvor  kommer  I  fra? 

SENDEBUDET. 
Sidst  fra  Hamborg! 

KORFITS    ULFELDT 

(lettet.) 

S?a  kommer  I  fra  Doktor  Sperling! 

LEONORA    CHRISTINA. 
I  sagde  »sidst«!    Men  hvorfra  først? 

SENDEBUDET 

(ser   sig    sky   omkring.) 

LEONORA    CHRISTINA. 
Her  kan  ingen  høre  os! 

SENDEBUDET. 
Fra  Danmark,  fra  København  — 
Fra  Rigens  Admiral,  Henrik  Bjelke! 

KORFITS    ULFELDT 

(overvældet  —  synker  ned  paa   Kanapéen.) 

Store  Gud  —  hvad  er  der  sket? 

SENDEBUDET. 
(gaar  hen  og  rækker  Ulfeldt  et  Brev,  som  han  har  taget  op  af  en  Inderlomme.) 

Rigens  Admiral  bad  mig  give  Eder  dette! 

(Ulfeldt    tager    tavs    Brevet.) 

SENDEBUDET 

(bukker  for  Ulfeldt  og  Leonora  Christina  ) 

Hr.  Greve  —  Madame! 

(Gaar   hurtigt   ud    til    venstre.) 
(Et   Øjeblik    ser   Leonora    Christina    og   Ulfeldt   paa   hinanden   og   paa    Brevet. 
Saa    gaar    Leonora    Christina    hen    og    tager    Brevet    ud    af    Ulfeldts    Haand. 
Langsomt    gaar    hun   tilbage    til    Bordet.    Hendes    Ansigt    er    blevet    haardt    og 
lukket  som  hos  Den,  der  har  samlet  al   sin   Styrke  for  at  modtage  Skæbnens 

Tilskikkelser. 
Hun  aabner  Brevet,  folder  det  ud  og  lader  sit  Blik  glide  ned  over  det.   Hvad 
hun  end  havde  ventet,   saa  havde  hun  dog  ikke  ventet  dette  —  og   Brevet 
falder   ud   af   hendes   Haand   ned   paa   Bordpladen,   mens   hun   selv   uvilkaarligt 

griber  om  Stolens  høje  Ryg  for  at  holde  sig  oppe. 
Ulfeldt  har  siddet  spændt  afventende  paa  Kanapéen.  Nu  rejser  han  sig 
pludseligt,  gaar  hen  til  Bordet  og  tager  Brevet.  Men  Leonora  Christina  er 
hurtig  blevet  Herre  over  sig  selv.  Hun  fatter  med  sin  ene  Haand  om  Ulfeldts 
Arm  og  tager  Brevet  ud  af  hans  Haand.  Med  en  Gestus,  der  er  baade  by- 
dende  og    nænsom,    skyder   hun   Ulfeldt    bort.) 

LEONORA    CHRISTINA. 
Jeg  vil  læse  det! 

(Ulfeldt,    der   altid    bøjer    sig    for    sin    Hustrus    myndige    Handlekraft,    sætter 
sig  atter  paa   Kanapéen  for   at  høre  hende  læse   Brevet.) 

LEONORA    CHRISTINA 

(læsende  —  hvisker  de  enkelte  Ord  i  dødelig  Stilhed.) 

Dødsdom  —  Ære,  Liv  og  Gods Formue 

konfiskeres hans  Haand  afhugges  som  en  Meen- 

eders  —  hans  Hoved  —  Stage  vore  Børn  forvi- 
ses   

(Overvældet   lader  hun   Armene   synke,   mens   hun  selv  glider  ned   i   Stolen   og 
skjuler    Ansigtet    i    sine    Hænder:) 

Oh,  naadige  Frelser! 

(Medens  Leonora  Christina  sidder  saaledes,  rejser  Ulfeldt  sig  —  tager  Brevet. 
Paralytiske  Trækninger  farer  over  hans  Ansigt,  mens  han  læser.) 

KORFITS    ULFELDT 

(kaster  med  ét   Brevet  paa  Bordet.) 

Den  Dom  er  ej  afsagt  endnu! 
Admiralen  har  villet  os  hjælpe 
Ved  denne  Advarsel  at  give 
Om  hvad  Danmark  bereder  imod  os! 

LEONORA    CHRISTINA 

(løfter   Hovedet.) 

Nej  —  Dommen  er  ej  afsagt  endnu! 

KORFITS    ULFELDT. 
Først  efter  retslig  Proces  — 

(Men  han   standser  ved   at  se  paa  Leonora   Christinas   Ansigt.   Hendes   Læber 
bevæger   sig   —  ordløst   beder   hun   i   yderste   Nød,) 

KORFITS    ULFELDT 

(griber  atter  Brevet  i  begge  Hænder,  ryster  og  knuger  det  som  en  rasende.) 

Kurfyrsten  af  Brandenburg  har  mig  forraadt! 

Har  prisgivet  alt,  hvad  von  Spaen  jeg  betroede  — 

Hemmelige  Traade, 

Hemmeligt  snoede! 

Hadfyldte  Tanker, 

Som  i  Hævnsyge  groede! 

LEONORA    CHRISTINA 

(har  under  disse  Ord   rejst   sig.   Hun  har  nu   det   fulde  Herredømme   over  sig 

selv.  Og  roligt  lægger  hun  sin  Haand  paa  Ulfeldts  Skulder  —  som  for  at  kalde 
ham  til  Besindelse.) 

Min  Korfits  — 

KORFITS    ULFELDT. 

(kaster  Brevet  fra  sig  —  ude  af  sig  selv.) 

I  ved  jo  dog,  hvorom  jeg  taler! 

LEONORA    CHRISTINA. 
Min  Herre  og  Ven,  jeg  kender  ej 

KORFITS    ULFELDT 

(afbryder   hende.) 

Ha,  ha  —  I  kender  ej  — !!! 

I,  som  Frihed  afslog 

Af  Karl  Gustavs  Haand, 

For  med  mig  at  dele 

Malmøs  Fangebur! 

I,  som  Livet  voved 

Paa  Flugt  fra  Hammershus  — 

I  kender  ej  —  ak,  hør  det  Gud  — 

I  kender  ej  Jer  Husbonds  Tanker! 

LEONORA    CHRISTINA. 
Jere  Tanker  vel  —  men  dette  Projekt  — ? 

KORFITS    ULFELDT 

(i   en   desperat   Indskydelse.) 

Se  her  —  et  Skakspil  med  Konger  og  Kroner! 

(Han    griber    hastigt   nogle   Bøger   og    stiller    dem    op   paa   den    ene    Ende    af 
Bordet:  som  fingerede  Brikker  paa  et  Skakbræt.) 

Her  staar  Jer  Broder,  som  jeg  hader  af  Hjertet, 

Med  samt  hans  bemalede  Dronning! 

Her  Sveriges  Rigsraad  med  Drosten  Per  Brahe! 

Og  her  en  tredje  Brik: 

Kurfyrsten  af  Brandenburg! 

Ham  har  j  e  g  stillet  op, 

M  i  n  Løber  han  er, 

Som  skal  løbe  Jer  Broder  til  Døde! 

(Febersyg  og  ophidset  løber   alt  i  eet  for  hans   Øjne:) 

Hvor  er  hvidt,  og  hvor  er  sort? 

For  mig  er  der  Blod  paa  alle  Felter! 

(Pludselig  styrter  han  hen  og  griber  sin  Stok.) 

Se,  nu  gaar  Spillet!  Den  Løber  her 
Spænder  Ben  for  Svenskernes  Rigsraad, 
Og  saa  kan  Jer  Broder  ej  mer'  komme  frem, 
Thi  nu  er  det  Felt  her  besat! 
Og  saa  —  saa  vælter  jeg  Kongen! 

(Han    støder    med    sin    Stok    efter   den    Bog,    der    fingerer    Frederik    III,    men 

Stokken  forfejler  sit  Maal  og   falder  paa   Gulvet,   Ulfeldt   griber  sig   jamrende 

til    Hals    og    Bryst:) 

Ah  —  jeg  tabte  min  Kaarde! 

'Slappet   og  brudt  vakler  han  over  Gulvet  hen  til   Kanapéen,  hvor  han  falder 

sammen.) 

LEONORA    CHRISTINA 

(har  med   Sorg   og   Angst  fulgt  denne   Scene.     Med   Opbydelse   af   al   sin   Selv- 
beherskelse gaar  hun  roligt  hen  til  ham.     Med   en   værdig   og  inderlig   Ømhed 
lægger    hun    sig   paa    Knæ    foran    ham.) 

Min  Herre  og  Ven!    Fat  Haab  paany! 

Tit  Aft'nens  mørke  Skyer 

Svandt  hen  ved  Morgengry! 

Min  Korfits,  se,  jeg  knæler  her, 

Og  ydmygt  jeg  min  Tak  frembær1 

For  hver  en  Time,  hver  en  Dag, 

Vi  aanded  under  samme  Tag! 

Ej  Bøddelhaand,  ej  Dødens  Brod 

Min  arme  Sjæl  skal  skræmme, 

Thi  gennem  Modgangs  Bruse-Hav 

Jeg  hører  jo  Jer  Stemme, 

Som  kærligt  kalder  mig  ved  Navn! 

I  Livets  Ve  og  Lyst, 

Min  Korfits,  her  ved  dette  Bryst, 

Her  er  mig  Livets  Havn! 

Om  alt  jeg  ved,  eller  intet, 
Det  vejer  ej  i  Dommens  Skaal! 
Min  Husbonds  Kærlighed 
Var  hele  Livets  Maal! 
Ej  noget  synes  tungt 
For  ægte  Kærlighed! 
Trofasthed  er  den  Dyd, 
Man  ej  tør  blues  ved! 

Min  Korfits,  hør  mig  og  fat  Mod: 
Om  end  vi  med  vort  eget  Blod 
Vor  Dom  skal  underskrive, 
Saa  Tak  til  Gud  for  hver  en  Stund, 
Han  lod  os  sammen  blive! 

KORFITS   ULFELDT. 

(slaar   sine   Arme   om    hende.) 

Leonora  Christina  —  uden  Jer  kan  jeg  ikke  leve! 

(En   kort   Stund    sidder   de   saaledes.    Saa   rejser   Leonora   Christina    sig.) 

LEONORA    CHRISTINA 

(i   ubøjelig   Viljestyrke.) 

Min  Korfits  —  nu  er  Timen! 
Jeg  rejse  vil  i  denne  Stund 
Til  England,  til  Kong  Karl! 

(Ulfeldt    har    hurtigt    rejst    sig.    Nyt    Haab    synes    at    strømme    gennem    ham 
og  give  ham  et  Skær  af  hans  fordums  Kraft.) 

KORFITS   ULFELDT. 
Dertil  har  I  Mod? 

LEONORA    CHRISTINA. 
Ja  —  nu  kan  intet  mig  standse! 
Kong  Karl  skal  give  tilbage 

Leonora  Christina.  8 

Den  Hjælp  han  fik  af  os. 

Da  flygter  vi  til  fjerne  Land, 

Hvor  intet  ondt  os  rammer! 

KORFITS   ULFELDT. 
Men  han  er  en  Slyngel! 

(Rejsens    Farlighed,    Adskillelsens    Smerte,    den    nagende    Angst    for    Udfaldet, 

alt    dette    synes    et    Øjeblik    at    overvælde     Leonora    Christina.      Saa     presser 

hun   de   foldede  Hænder   imod   sit   Bryst.) 

LEONORA    CHRISTINA. 
Oh,  store  Gud,  min  Sjæl  rejs  op 
At  møde  mine  Fjenders  Trop! 
Du  Vejen  for  mig  jævne! 
I  Farestorm  og  Livsens  Nød, 
Du  Herre,  som  med  Synden  brød, 
Giv  du  mig  Kraft  og  Evne! 

(Hurtigt    gaar    hun    hen    til    Døren    til    venstre    og    kalder    ud:) 

Frants,  Charles,  Sofie 

(Derpaa  griber  hun  en  Stage  fra  Bordet  og  gaar  ind  i  Soveværelset.  Frants 
Henriksen  og  en  anden  Tjener  kommer  fra  venstre  og  gaar  ind  i  Sove- 
værelset. Her  inde  bliver  en  anden  Dør  til  Korridoren  aabnet,  Pigen  Sofie 
og  et  Par  andre  fornemmes  at  komme  ind  i  Soveværelset  ad  denne  Vej. 
Leonora  Christina  staar  lidt  indenfor  Døren  med  Stagen  højt  i  sin  Haand 
og  uddeler  Ordrer  om  at  pakke  det  nødvendigste  Rejsetøj  i  et  Par  Kufferter. 
Alt  er  med  et  Slag  Uro  og  feberagtig  Hast.  Leonora  Christinas  Stemme 
høres  af   og   til   ind   mellem    Støjen   fra   Tjenernes   Kommen   og   Gaaen,   Skabe, 

der    aabnes,    Kufferter,    der    pakkes    og    bæres    ud. 

Imens  gaar  Ulfeldt  hen  til  et  Vægskab  og  fremtager  et  Bind  med  forskellige 

Haandskrifter    i.    Hans    Udtryk    er    næsten    lykkeligt    smilende.      Henne    ved 

Bordet   aabner   han   Bindet   og   tager   et   beskrevet   Ark   frem.   Hans   Miner   og 

Ord  lyser  af  nye  Forhaabninger.) 

KORFITS  ULFELDT. 
Her  er  den  Spaadom,  Alkymisten  mig  gav: 
Jeg  skal  ej  slaas  af  Bøddelhaand, 
Ej  dø  i  Fangehule: 

Jeg  finde  skal  en  jordisk  Grav  — 
Som  Himlens  frie  Fugle! 

(Leonora    Christina    kommer    ind    i    Værelset,    iført    sin    Rejsedragt.    Langsomt 
gaar  hun  hen  over  Gulvet  hen  til  Ulfeldt  og  rækker  ham  begge  sine  Hænder.) 

LEONORA    CHRISTINA. 
Saa  lev  da  vel,  min  Herre  og  Ven! 
Gud  føre  os  atter  tilsammen  "igen! 
Nu  er  det  sidste  Terningkast 
Om  Liv  og  Død 

I  bitrest  Nød! 

Gud  naadelig  skærme  os  begge! 

Lev  vel,  min  Herre  og  Ven! 

(En  Stund  staar  de  tavse  bøjede  ind  til  hinanden.     Saa  kommer  Frants  Hen- 
riksen frem  i   Døren   til   venstre.) 

FRANTS  HENRIKSEN. 
Min  naadige  Frøken  —  Vognen  venter! 

(Tavse  gaar  Leonora  Christina  og  Korfits  Ulfeldt  hen  mod  Døren.  Her  vender 

Leonora   Christina   sig   en   sidste   Gang  og  gaar   saa  ud   og   lukker   selv  Døren 

efter  sig  som  for  at  forhindre  endnu  en  pinlig  Afsked  i  Tjenerskabets  Paasyn. 

Ulfeldt    gaar    hen    mod    Bordet. 

Lidt   efter  kommer  Frants   Henriksen   frem   i   Døren  til   venstre.) 

FRANTS  HENRIKSEN. 
Farvel,  Hr.  Greve! 

KORFITS  ULFELDT. 

(vender   sig   som   ramt  af   et   Slag.) 

Vil  du  mig  forlade? 

Du  har  mig  fulgt  fra  mit  Fædreland 

I  min  Udlændigheds  Farer! 

FRANTS  HENRIKSEN. 
Nej,  nej,  Hr.  Greve,  dér  fejler  I! 

8* 

Vor  højsalige  Konges  Datter, 

Frøken  Leonora  har  jeg  fulgt  —  ej  Eder! 

Thi  I  har  intet  Fædreland, 

Og  Jer  vil  ingen  Dansker  tjene! 

(Ulfeldt   griber   hastigt   sin   Stok   og   slynger  den   efter   Tjeneren,   som   hurtigt 
springer  ud  ad  Døren  og   smækker  den  i  efter  sig. 

Korfits  Ulfeldt  Bynker  sammen  i  en  Stol  —  forvirret,  lamslaaet  og  hjælpeløs.) 
(Tæppe.) 


IV. 

LEONORA  CHRISTINAS  FÆNGSEL  I  BLAATAARN. 

(Det   er  den   19.  Maj   1685,   tidligt  om  Morgenen.   Bolens   Straaler  begynder   at 

lyse    ind    gennem    det    tilgitrede    Vindue. 

Leonora  Christina    sidder   ved   det   lille   Bord   under   Vinduet.   Hun   har   siddet 

her  hele   Natten,   halvt   sovende,   halvt  drømmende,   medens   Billeder  fra   For 

tiden    er    draget   forbi   Erindringens    Blik. 

Sollyset  vækker  hende  og  kalder  hende  tilbage  til   Virkeligheden. 

Henne  i  sin  Seng  ligger  Jonatha  og  sover.  Men  nu  i  Morgentimen  er  Søvnen 

bleven  urolig.  Hun  giver  sig  og  vender  sig  haardt  under  Tæppet.) 

JONATHA 

(fægtende  i  Søvne.) 

Du  Satans  Knægt!    Vil  du  la'  Pengene  ligge! 

LEONORA    CHRISTINA. 
Jonatha,  vaagn  nu!    I  drømmer  jo! 

JONATHA 

(endnu  ikke  vaagen.) 

Tvi  dig! 

(Men   pludselig   farer   hun   op   i   Sengen,  vaagen   og  forstaaende:) 

Ak,  naadige  Frøken 

LEONORA    CHRISTINA. 

Nu  Dagen  begynder! 

(Jonatha    kravler    ud   af    Sengen    under    idelig    Smaaklynken    og    Sukken.    Hun 
strækker  sig,  rager  sit  Tøj  til  sig  fra  Stolen  og  begynder  at  klæde  sig  paa.) 

JONATHA. 

En  Moder  er  en  ulykkelig  Skabning! 

LEONORA    CHRISTINA. 
Dér  tager  I  fejl,  kære  Jonatha! 
Moderlod  er  Velsignelsens  Kaar, 
Naar  man  dem  deler  med  sine  Børn, 
Men  fjernt  fra  dem  —  ulyksalig  Skæbne! 

I  er  ej  Moder,  som  ret  I  bør! 
Kærlighed  er  ej  Taalmod  blot 
Og  Mildheds  rene  Glæde, 
Kærlighed  er  og  Strenghed  haard  — 
Om  Hjertet  end  derved  maa  græde! 

Nej,  nej,  min  Jonatha,  tak  I  Gud! 

I  har  dog  Jert  Barn  og  kan  følge  ham 

I  Glæde  og  bitrest  Pine 

Men  jeg  sidder  her  —  min  Favn  er  tom! 
Hvor  i  Verden  mon  stedes  nu  mine! 

JONATHA 

(som   imidlertid  har  faaet  Kjolen  paa,  tænder  nu  et  Lys  paa  Bordet.) 

Ak,  Frøken  Leonora  —  I  kender  mit  Sind! 
Ja,  galho'det  er  jeg,  og  ofte  jeg  lod 
Min  Hidsighed  bindegalt  ta'  mig! 
Men  jeg  har  angret,  jeg  har  gjort  Bod 
Og  bedet  til  Gud,  at  I  tilgav  mig 
Og  ej  vil  slaa  Haanden  af  mig! 

LEONORA    CHRISTINA. 
Jeg  dømmer  ej  efter  Miner  og  Ord, 
Men  efter  hvad  Hjertet  vejer, 
Og  dér  jeg  kender  Jer 

JONATHA 

(lægger   sig   paa   Knæ   og   kryber   helt   hen  til   hende  —  grædende.) 

Ak,   Naadige  Frøken! 
Om  Frihed  I  faar  og  kommer  af  Taarnet, 
Da  mindes  i  Godhed  Jer  Jonatha 
Og  hendes  vanartige  Barn! 

LEONORA    CHRISTINA 

(klapper  hende  paa   Skulderen.) 

Jeg  vil  Jer  huske  —  og  skal  sende  Hjælp 
Baade  til  Jer  og  til  Knægten  —  det  Skarn! 

(En    Nøgle    høres    i   den    yderste    Dør,    Laasene    knirker.     Lidt    efter    kommer 
Ole  Taarngemmer  frem  i  den  inderste  Dør.  Jonatha  har  rejst  sig.) 

OLE   TAARNGEMMER 

(bliver  staaende  i  Døren  og  nikker  sagtmodigt  hen  til  Leonora  Christina.) 

Kongen  er  borte!    Han  rejste  Klokken  fire! 
Og  fra  Slottet  er  ej  kommet  mindste  Bud 
Til  Eder! 

LEONORA    CHRISTINA. 
Jeg  ved  dog,  mit  Haab  skal  ikke  beskæmmes! 

(Ser   smilende   paa   ham). 

I  Ole,  forberger  kun  slet  Eders  Sorg. 
Men  jeg  fortænker  Jer  intet  derved! 
I  haver  og  Aarsag,  thi  sukke  I  maa 
Ved  vintom  Kande  og  kødtom  Skaal. 
Thi  kommer  jeg  ud,  da  vil  der  falde 
Et  fedt  Stykke  Flæsk  af  Eders  Kaal! 

(I  det  samme  kommer  Peder  Jensen  Tødsløf  hurtigt  ind  gennem  Forstuen  og 
ind    i    Taarn værelset.) 

TØDSLØF 

(bøjer  sig  dybt  for  Leonora  Christina.) 

Stor  Kantsier  Grev  Ahlefeldt  sender  mig 

Med  kongelig  Ordre  til  Eder,  Frøken  Leonora: 

Vor  allernaacligste  Arveherre, 

Vor  Konge,  Christian  den  Femte, 

Haver  bevilget  og  forundt, 

At  Frøken  Leonora  af  det  blaa  Taarn  udkommer! 

LEONORA    CHRISTINA. 
Jeg  takker  kongelig  Majestæt, 
Vor  allernaadigste  Arveherre! 

TØDSLØF 

(i   dyb  Bevægelse.) 

Saa  er  I  da  nu  fri,  Frøken  Leonora! 

LEONORA    CHRISTINA 

(efter  en  Stund  —  da  hun  er  bleven  Herre  over  sin  egen  Grebethed.) 

»Som  det  var,  Gud,  din  Haand,  mig  ind  i  Fængsel  førte, 
Saa  var  det  og  din  Haand,  som  Kongens  Hjerte  rørte! 
Jeg  bøjer  Hjertens  Knæ  og  gammel  svage  Lemmer 
For  Herrens  Aasyn  ned  og  aldrig  det  forglemmer, 
At  Gud  mig  rakte  Haand  i  Fængsels  haarde  Nød 
Og  holdte  Sindet  karsk  imod  utallig  Stød! 
Jeg  prise  skal  dit  Navn  saa  længe  med  Forstand, 
Som  Munden  Hjertens  Tak  med  Lyd  udføre  kan!« 

TØDSLØF. 

Nu  staar  Døren  Eder  aaben! 

LEONORA    CHRISTINA. 
Gaar  først  til  Søster  Datter, 
Til  Frøken  Lindenov, 
Og  hører,  hvad  hun  siger, 
Om  ej  hans  Excellence, 
Vor  høje  Gyldenløve, 
Har  bragt  et  Bud  til  hende. 
Jeg  ved,  han  har  det  lovet, 
Før  han  drog  bort  med  Kongen! 

TØDSLØF 

(overrasket  og   usikker.) 

Og  Nøglerne 

LEONORA    CHRISTINA 

(peger   myndigt   mod   Døren.) 

I  lukker  Fængslets  Døre  i! 
Thi  endnu  er  jeg  ikke  fri, 
Saa  længe  jeg  er  her. 

Jeg  Tid  har  til  at  vente 

Thi  jeg  vil  ud  med  Manér! 

(Tødsløf  bukker  dybt  for  Leonora  Christina  og  gaar  hurtigt  ud   sammen   med 
Ole  Taarngemmer,  der  lukker  Døren  i  Laas  efter  sig.) 

LEONORA    CHRISTINA. 
Nu,  i  Jesu  Navn,  i  Dag  gaar  jeg  ud! 

(Til    Jonatha) 

Sank  Eders  Tøj  tilsammen 
Og  lukker  det  i  Laas, 
Saa  vil  og  jeg  — 
Og  lader  det  siden  flytte! 

JONATHA. 
Min  naadige  Frøken  —  var  det  mit, 
Jeg  lod  det  ligge  alt  det  Skidt  — 
Det  er  dog  til  ingen  Nytte! 

(Leonora   Christina   har  imidlertid  henne  fra  sin   Seng   i  Halvmørket   taget   en 
Art   Papæske,   som   hun   nu   sætter  paa  det  store   Bord.) 

LEONORA    CHRISTINA. 
Mit  Gemmeskrin  —  af  Spillekort  syede, 
Med  Rammepinde,  som  Christian  mig  flyede! 

(Hun    aabner   det   og    fremtager    forskellige   Ting,    som    hun    ser    paa    mellem 
Smil    og    Taarer.) 

Min  Vævekam  af  Birkekviste  — 

JONATHA 

(eftergør  i  overgiven  Lystighed  Leonoras  Bevægelser,  naar  hun  vævede.) 

Dér  narred  I  Fogden,  som  ikke  vidste, 
At  Snoren  I  fæsted  om  Ovnens  Krog, 
Og  en  anden  I  bandt  om  Jer  Mave! 

LEONORA    CHRISTINA. 
Mine  Knipleposer  — 

JONATHA 

(brister   i   Latter.) 

Som  I  maatte  grave 
Sandet  til  mellem  Gulvets  Stene! 

LEONORA    CHRISTINA. 
Og  Hæklepinde  — 

JONATHA. 

Af   Knappenaale! 

(Hun  gaar  hen  til  det  lille  Bord  og  tager  Blækhuset.) 

LEONORA    CHRISTINA. 

(har  fremtaget   to  smaa   Lerting.) 

Af  ølvaadt  Ler  jeg  formed  disse  Skaale 

JONATHA 

(sætter  Blækhuset  paa  det  store  Bord.) 

Det  Tinhorn  her  med  muldnet  Blæk, 
Det  skal  vel  saa  heller  ej  kastes  væk! 

(Jonatha  giver  sig  til   at   rode  under  Sengen.) 

LEONORA    CHRISTINA 

(staar  tankefuld  med  Blækhuset  i  sin  Haand.) 

Det  Blæk  er  dannet  af  Taarers  Flod 
Og  af  mit  eget  Hjerteblod! 
Dermed  jeg  skrev  —  for  Trøst  at  finde 
For  mine  Børn  —  mit  Jammers-Minde! 

JONATHA 

(har  rejst  sig   lyttende.) 

Nu  kommer  der  nogen  derude! 

(Trappedøren   aabnes.    Man   hører   Trin    i    Forstuen.    Saa    aabnes    den    inderste 
Dør   af    Tødsløf.    Bag   ham    ses    en    ung   Kvinde,   pragtfuldt   klædt.) 

TØDSLØF 

(i  Døren.) 

Frøken  Lindenov  er  kommet 

Og  venter  Besked  af  Eders  Naade! 

(Frøken   Anna  Catharina  Lindenov  træder  ind  i  Fængslet.  Hendes  Ungdom  og 

Skønhed    og    hendes    rige    Dragt    fylder    med    ét    Fængslet    med    en    Duft    af 

Sommer  og   Sol.) 

FRØKEN   LINDENOV 

(nejer  til  Gulvet.) 

Min  Hjerte  Moster! 

LEONORA    CHRISTINA 

(breder    Armene    ud.) 

Søster  Datter! 

(De   omfavner    hinanden.) 

LEONORA    CHRISTINA. 
Anna  Catharina  —  hvad  har  du  mig  at  sige? 

FRØKEN   LINDENOV 

(nejer   atter.) 

Hr.  Ulrik  Frederik  Gyldenløve 

Sender  mig  til  Eders  Naade: 

Mig  er  forundt  den  Ære 

At  følge  Eders  Naade  af  Taarnet  ud! 

Neden  for  Slotspladsen  venter  Kareten, 

Som  føre  skal  Eders  Naade 

Over  Højbro  til  mit  Hus! 

LEONORA    CHRISTINA. 
Skal  dér  jeg  bo? 

FRØKEN   LINDENOV. 

Nej,  nej,  min  Hjerte  Moster! 
I  residere  skal  paa  egen  Gaard, 
Hvor  Husholdning  og  Tjenerskab 
Med  alt  til  Rede  staar! 

LEONORA    CHRISTINA 

(ser  forventningsfuldt   smilende  paa  hende.) 

FRØKEN   LINDENOV 

(straalende  af  Lykke  over  de  sommerlige,  fredfyldte  Billeder,  hun  opruller.) 

I  Maribo  Kloster  paa  Lollands  0, 

Hvor  Kirken  sig  spejler  i  Maribo  Sø, 

Hvor  Brombærhegn  og  Vedbend  slynger 

Sin  Ranke  om  Ruinens  Dynger, 

Hvor  Brødrehaven  mod  Syd  sig  strækker, 

Mens  imod  Nord  et  Blomsterflor 

Den  hele  Søsterhave  dækker  — 

Dér  ligger  skjult  bag  Blades  Gem 

—  Som  Genbo  til  Birgittes  Kirke  — 

En  fredsæl  Vaaning  mellem  lyse  Birke! 

Det  er  Jert  Fremtidshjem! 

Det  er  det  Nye-Kloster, 

Som  Kongen  skænker  Jer 

Til  Bolig  —  Hjerte  Moster! 

LEONORA    CHRISTINA. 
Jeg  takker  af  min  fulde  Sjæl 
Vor  naadige  Arveherre,  Kongen! 

(Klokkerne   fira   Slotskirken,    fra   Holmens-  og    Nikolaj    Kirke   begynder   nu    at 
ringe.  Højtidsfuldt  genlyder  Malmtonerne  ind  i  Taarnet.) 

FRØKEN    LINDENOV. 
Hør,  min  Hjerte  Moster, 
Nu  ringer  de  til  Froprædiken! 

(Alle  lytter  et  Øjeblik  til   Klokkeklangen.   Ole  Taarngemmer  staar   ude   i   det 
yderste   Rum,   Tødsløf   lige   indenfor   Døren,    Jonatha   henne   til   højre,   Frøken 

Lindenov  til  venstre,  og  Leonora  Christina  midt  ude  paa  Gulvet.) 
(Leonora   Christina   folder   sine   Hænder.     Hendes   Blik    glider   en    sidste    Gang 
hen    over    Fængslets    Vægge,    til    hun    intet    mere    synes   at    se,    men    at    skue 

fjernt  bort  gennem  Sten  og  Mur  mod  Uendeligheden.) 

(Ole    Taarngemmer    tager    uvilkaarligt    sin    Hue    af,    Tødsløf    bøjer    Hovedet 

som   i    Andagt,   Jonatha  lægger   sig   paa   Knæ,   og   Frøken    Lindenov   bøjer   sig 

langsomt  i  en  dyb  Nejning  helt  ned  til  Gulvet.) 

LEONORA    CHRISTINA. 
Se,  min  Frelser,  her  jeg  staar! 
Dine  Veje  ej  jeg  kender! 
Men  jeg  ved,  ih  vor  det  gaar: 
Den,  som  tror  dit  Frelserord, 
For  ham  sig  Sorg  til  Glæde  vender! 

(Leonora    Christina   breder    Armene   ud,    halvt   som    et    Farvel,    halvt    som    en 

Paakaldelse  —   vender   sig    roligt   og    gaar   hen    mod   Døren.    Frøken   Lindanov 

rejser   sig  og   følger  hende.) 

(Tæppe.) 

